**भारत सरकार**

**रक्षा मंत्रालय  
रक्षा विभाग**

**राज्य सभा  
अतारांकित प्रश्न संख्या 2562**

**19 मार्च, 2018 को उत्तर के लिए**

**राफेल जेट सौदे में प्रौद्योगिकी का अंतरण**

**2562. श्री संजय सिंह :**

क्या रक्षा मंत्री यह बताने की कृपा करेंगे कि :

**(क) क्या यह सच है कि फ्रांस के साथ 36 राफेल जेट की खरीद के अंतर-सरकारी समझौते में प्रौद्योगिकी के अंतरण का समझौता शामिल नहीं है ;**

**(ख) यदि हां, तो प्रौद्योगिकी के अंतरण का समझौता नहीं करने के क्या कारण हैं ;**

**(ग) क्या यह भी सच है कि वर्ष 2012 में पूर्व सरकार के तहत पूर्व के सौदे में प्रौद्योगिकी के अंतरण का समझौता भी शामिल था ; और**

**(घ) यदि हां, तो प्रौद्योगिकी अंतरण के संबंध में पिछले समझौते को रद्द करने का क्या औचित्य है ?**

**उत्तर  
रक्षा मंत्रालय में राज्य मंत्री (डॉ. सुभाष भामरे)**

**(क) और (ख): 36 राफेल विमानों की अधिप्राप्ति हेतु अंतर-सरकारी समझौते में संबद्ध उपस्कर सहित उड़ान भरने के लिए तैयार स्थिति में विमान की आपूर्ति की परिकल्पना है । मात्र 36 विमानों के लिए प्रौद्योगिकी अंतरण अर्जित करना लागत प्रभावी नहीं होता ।**

**(ग) और (घ): 126 विमान की अधिप्राप्ति हेतु पूर्व प्रस्ताव में 108 विमानों हेतु केवल विनिर्माण लाइसेंस शामिल था, न कि प्रौद्योगिकी अंतरण । प्रस्ताव हेतु अनुरोध (आरएफपी) अनुपालना में गंभीर मुद्दों के कारण प्रस्ताव को कभी अंतिम रूप नहीं दिया गया ।**

\*\*\*